Peste o jumătate de milion de români sunt fără liceul absolvit, iar un sfert de milion analfabeţi.

Şcoala profesională este alternativa pragmatică pentru cei 541.244 de persoane fără şcoala absolvită, din care 245.387 de persoane analfabete în România. Aceasta este realitatea surprinsă de ultimele date oficiale disponibile la Institutul Naţional de Statistică. Reîntoarcerea la şcoală este o necesitate pentru aceşti români, pentru întreaga noastră societate. Continuarea studiilor în diferite forme de învăţământ precum şcolile profesionale, şcolile de meserii sunt soluţii realiste. Mileniul trei nu ne va ierta dacă această stare de lucru va continua: un cetăţean fără studii, fără cultură generală, fără aptitudini exersate şi verificate prin diplomă este o reală problemă a noastră, a tuturor.

Există multe piedici pentru cei care vor să îşi continue studiile - care ţin de lipsa banilor sau de vârstă -, dar există în mod aberant şi bariere de mentalitate.

Reîntoarcerea la şcoala gimnazială şi liceu, după caz, este o altă alternativă la dispoziţia doritorilor. Am discutat cu o mamă care la aproape 40 de ani îşi doreşte să se reîntoarcă la liceu şi să-şi susţină bacalaureatul. În cazul ei concret, sistemul de învăţământ public românesc a fost tare antipatic. În loc să fie în mod direct, uman, sufleteşte, sprijinită să se reîntoarcă în şcoală pentru a-şi termina studiile, răspunsul secretariatului a fost dezarmant: "pe unde ai hălăduit până acum? ce te-a apucat?..." pe un ton superior care te îmbie mai degrabă să întorci spatele şcolii decât să-i treci pragul. În situaţii similare în ţările dezvoltate, precum SUA, răspunsul liceului este "ne bucurăm mult să reveniţi! Este un moment de bucurie pentru noi şi pentru dumneavoastră şi vom organiza o petrecere de reintegrare în şcoală care să vă celebreze decizia!". E o mare diferenţă de atitudine care se naşte din dragul pentru şcoală şi care entuziasmează pe cei care doresc să-şi termine studiile, indiferent de vârstă.